Lidlin työntekijä sai potkut oltuaan liian ahkera

Kauppaketjulle ei käynyt, että myymäläpäällikkö raataa kauppansa eteen myös vapaa-ajallaan.

Espanjalaisen Lidl-myymälän päällikkö joutui jättämään hyvästit pestilleen tehtyään liikaa palkatonta ylityötä. Jean P -nimellä esiintyvä esimies haastoi kauppaketjun oikeuteen irtisanomisensa johdosta.

Asiasta uutisoivat muun muassa Euronews ja Metro.

Medioiden mukaan Jean P saapui työmaalleen tunteja ennen myymälän aukeamista täyttämään hyllyjä ja tarkastamaan tuotteiden hintoja.

Tunnollisuudesta huolimatta kauppaketju irtisanoi Jean P:n sillä perusteella, että hän rikkoi Lidlin palkattoman ylityön ja yksin myymälässä työskentelyn sääntöjä.

Työmarkkinaoikeudessa Jean P:n asianajaja puolustautui sillä, ettei myymäläpäällikköä oltu koskaan kielletty tulemasta töihin liian aikaisin. Asianajajan mukaan Jean P työskenteli vapaa-ajallaan saavuttaakseen kauppaketjun asettamat rankat myyntitavoitteet, jotka vaativat ”aikaa ja omistautumista”.